DEMCO เซ็นสัญญา กฟผ.-EA งานยักษ์มูลค่ากว่า 2.3 พันลบ.
DEMCO ประกาศข่าวดี คว้างาน “กฟผ.-พลังงานบริสุทธิ์” มูลค่ารวมกว่า2,345 ล้านบาท “พงษ์ศักดิ์ ศิริคุปต์” มั่นใจแนวโน้มรายได้-กำไร ปี”58 เติบโตชัดเจน หลัง กฟผ.ทุ่มงบลงทุนสายส่งและสถานีไฟฟ้า กว่า 1.2 แสนล้านบาท ใน 5 ปีข้างหน้า เดินหน้าขยายการลงทุนทั้งในและต่างประเทศ
11 พ.ค. 2558


นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยว่า มั่นใจว่าแนวโน้มผลการดำเนินงานในปี 2558 รายได้และกำไรจะเติบโตอย่างชัดเจน เนื่องจากได้รับประประโยชน์จากการลงทุนด้านสายส่งและสถานีไฟฟ้าของการไฟฟ้าฝ่ายผลิตแห่งประเทศไทย (กฟผ.) ที่ประกาศงบลงทุน 5 ปี มากกว่า 120,000 ล้านบาท และคาดว่าจะได้รับงานส่วนเพิ่มจากโครงการพลังงานแสงอาทิตย์ ตามประกาศของกระทรวงพลังงาน 800 เมกะวัตต์ มูลค่าลงทุนมากกว่า 64,000 ล้านบาท
ล่าสุดบริษัทได้เซ็นสัญญาก่อสร้างสถานีไฟฟ้า 500 เควี อยุธยา 4 และสถานีไฟฟ้า 230 เควี สีคิ้ว 2 .กับกฟผ.มูลค่าโครงการในส่วนของเด็มโก้ประมาณ 695 ล้านบาท และงานก่อสร้างโรงไฟฟ้าพลังงานแสงอาทิตย์ให้กับบริษัท พลังงานบริสุทธิ์ จำกัด (มหาชน) หรือ EA มูลค่าประมาณ 1,650 ล้านบาท
หลังการเซ็นต์สัญญาทั้ง 2  โครงการ ทำให้งานในมือรอรับรู้รายได้ (Backlog) เพิ่มขึ้นเป็นประมาณ 5,800 ล้านบาท และเตรียมเข้าประมูลงานใหม่และคาดว่าจะได้รับงานในปีนี้ โดยในส่วนของงานวิศวกรรมไฟฟ้าของภาครัฐบาลและเอกชน บริษัทคาดว่าจะได้รับงานเพิ่มประมาณ 2,500 ล้านบาทเมื่อรวมกับ Backlog ที่มีอยู่จะเป็นงานที่จะต้องดำเนินการทั้งสิ้น 8,000 ล้านบาท โดยยังไม่รวมงานโซล่าร์ฟาร์ม 800 เมกะวัตต์ ที่บริษัทคาดว่าจะได้รับงานอีก 2,500 -3,000 ล้านบาทซึ่งบริษัทถือว่าเป็น up side ในอนาคต